Ignacio Zaragoza

Hi Ignacio Seguín Zaragoza (Marso 24, 1829 – Septyembre 8, 1862) usa nga  heneral han Mehikano nga Armada, nga kilalado han iya 1862 nga pagpirde han mga invasor nga Franses nga mga puwersa dida han Pag-awayan ha Puebla han Mayo 5 (an Cinco de Mayo). 

Hi Zaragoza natawo didto han bungto han Presidio de la Bahía del Espíritu Santo nga nahamutang han kasanhi nga Mehikano nga estado han Coahuila y Tejas, nga yana amo an syudad han Goliad, Texas, han Estados Unidos. An pamilya Zaragoza binmalhin ngadto ha Matamoros han 1834 ngan ha sunod ngadto ha Monterrey han 1844, nga diin an batan-on nga Ignacio nag-entra han seminaryo.

Dida han kasamok politikal han dekada 1850 ha Mehiko, inmapi hi Zaragoza han army nga nagsuporta han causa han Partido Liberal han Mehiko, nga nagtipa kan diktador Antonio López de Santa Anna. Namuno hi Zaragoza hin army hin mga boluntaryo han 1855 nga nagpirde kan Santa Anna ngan nagresulta han pagreestableser hin konstitusyonal nga gobyerno demokratiko ha Mehiko.

Hi Zaragoza nagsirbe komo Secretarya hin Gyera tikang han Abril tubtob Oktubre 1861 dida han kabinete ni Presidente Benito Juárez. Nagresignar hiya agod mamuno han Mehikano nga Army ha Sinirangan patok han mga nagsulong nga mga Europeo.

Han pagsulong ha Mehiko han mga Franses nga mga puwersa ni Napoleon III, hi Zaragoza nag-away patok ha ira, syahan ha pagkig-away han Franses ha Acultzingo han Abril 28, 1862, nga diin napiritan hiya pag-atras. Hi Zaragoza maaram han maupay nga posisyon depensiba ha gawas han syudad han Puebla, nga diin, upod hin puwersa nga guruguti-ay ngan diri-kaupay an ka-armas sugad han mga Franses, ginpirde niya an mga burubalik-balik nga mga pag-atake han Franses dida han Mayo 5. Inmatras an mga Franses ngadto ha Orizaba.

Waray la mag-iha katapos han iya pagdaog, nagkasakit hiya hin typhus, nga amo an ginkamatyan niya ha edad han 33.

An iya sikat nga darahonon Las armas nacionales se han cubierto de gloria (buot sidngon "An mga armas nasyonal gintabonan hin himaya" o "An mga armas nasyonal natabonan hin himaya") gin-gagamit paghinumdom han pakig-away, ngan aada, upod han litrato ni Zaragoza, han yana nga MXN $500 banknote. An darahonon nga Las armas nacionales se han cubierto de gloria tikang han surat nga iya ginpadara ngadto han mga namumuno ha iya (hi Presidente Benito Juárez) nga pagsumat ha ira han pagdaog patok han mga Franses.

Kitaa Gihapon
 Kaagi ngan Kasaysayan han Mehiko

Reperensya
"Zaragoza, Ignacio Seguín". The Handbook of Texas Online. Ginkuha dida han Hulyo 1, 2005.

Zaragoza, Ignacio
Zaragoza, Ignacio
Zaragoza, Ignacio
Zaragoza, Ignacio
Zaragoza, Ignacio
Zaragoza, Ignacio
Zaragoza, Ignacio